Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi (EY) yhteisön tullikoodeksista annetun asetuksen (ETY) N:o 2913/92 muuttamisesta (passitus)"



Virallinen lehti nro C 073 , 09/03/1998 s. 0017



Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi (EY) yhteisön tullikoodeksista annetun asetuksen (ETY) N:o 2913/92 muuttamisesta (passitus)" (98/C 73/05) Neuvosto päätti 4. joulukuuta 1997 Euroopan yhteisön perustamissopimuksen 100 a artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa 3. joulukuuta 1997. Esittelijä oli Helmut Giesecke. Talous ja sosiaalikomitea hyväksyi 10. ja 11. joulukuuta 1997 pitämässään 350. täysistunnossa (joulukuun 10. päivän kokouksessa) seuraavan lausunnon äänin 106 puolesta ja 2 vastaan 2:n pidättyessä äänestämästä. 1. Johdanto 1.1. Tammikuun 1. päivänä 1994 voimaantulleen EY:n tullikoodeksin säännökset muodostavat puitteet yhteisön tullilainsäädännölle. Vaatimukset ovat kuitenkin muuttuneet huomattavasti sen jälkeen kun tullikoodeksi tuli voimaan ja muutokset ovat tarpeen. 1.2. Säännöksiä yksinkertaistetaan ja selkeytetään, jotta taloudellisten toimijoiden ja tulliviranomaisten olisi aiempaa helpompi soveltaa niitä. 2. Komission ehdotus 2.1. Komission ehdotus yhteisön tullikoodeksista annetun asetuksen (ETY) N:o 2913/92 muuttamisesta sisältää passitukseen liittyviä muutoksia. Ne johtuvat erityisesti Euroopan passitusta koskevasta toimintasuunnitelmasta (). 2.2. Ulkoisen passitusmenettelyn ensisijaisena tarkoituksena on helpottaa muiden kuin yhteisötavaroiden kuljetuksia yhteisön tullialueella. Sitä tulee soveltaa yhteisötavaroihin vain poikkeustapauksissa. Asetuksen 91 artiklan 1 kohdan b alakohtaa muutetaan vastaamaan näitä edellytyksiä. 2.3. Asetuksen 92 artiklan muutoksen tarkoituksena on passitusmenettelyn päättämisen käsitteen lopullinen oikeudellinen määrittely. 2.4. Merikuljetuksiin sovelletaan vakuuden antamisen osalta samoja säännöksiä kuin maantiekuljetuksiin. Asetuksen 94 artiklan 2 kohdan muutoksella kumotaan yleinen vapautus vakuuden antamisesta. 2.5. Muuttamalla 95 artiklaa tullikoodeksin soveltamisasetukseen siirretään edellytykset, joiden täyttyessä vakuuden antamisesta voidaan vapauttaa. 2.6. Asetuksen 96 artiklasta poistetaan 2 kohta, sillä tullivelan syntymisestä, kun tavara siirretään pois tullivalvonnan alaisuudesta, säädetään muualla asetuksessa (203 artikla). 2.7. Asetuksen 97 artiklan 2 kohdan poistamisella edistetään entistä suurempaa avoimuutta ja yhdenmukaisuutta jäsenvaltioiden välillä, koska kansallisia passitusmenettelyjä ei enää sallita. 2.8. Asetuksen 192 artiklan muutoksella otetaan huomioon erityiset vaatimukset, jotka kohdistuvat vakuuden antamiseen kansainvälisessä passitusmenettelyssä. 2.9. Asetuksen 215 artiklan muutoksella pyritään siihen, että toimivaltuuksien täsmällinen määrittäminen olisi tullivelan syntymisen yhteydessä mahdollista. 3. Yleistä 3.1. Komission ehdotuksessa pyritään korjaamaan voimassaolevan tullikoodeksin puutteellisuuksia, jotka ovat tulleet esiin äskettäin passitusmenettelyn toimivuutta tarkasteltaessa. 3.2. Komissio ehdottaa, että menettelysäännökset siirretään neuvoston toimivallasta (tullikoodeksi) komission toimivaltaan (tullikoodeksin soveltamisasetus) kuuluviksi. Seuraukset voivat olla sekä myönteisiä että kielteisiä. 3.3. Myönteisenä asiana voidaan todeta säännösten aiempaa nopeampi ja joustavampi mukauttaminen talouselämän ja tulliviranomaisten tarpeisiin. 3.4. Toisaalta kielteisenä asiana voidaan pitää jatkuvia muutoksia. Tullikoodeksi on tähän asti ollut vakaa. 3.5. Komitea katsoo, että menettelysäännöksien siirtämisellä komission toimivaltaan voi olla myönteisiä vaikutuksia, jos päätökset tehdään yksittäistapauksessa asianmukaisella tavalla komiteamenettelyä noudattaen eli vasta kun on kuultu talouselämän edustajia ja tulliviranomaisia. 4. Erityistä 4.1. Asetuksen 91 artiklan 1 kohdan muuttaminen 4.1.1. Muutoksella ei liene kovinkaan paljon vaikutusta vallitsevaan käytäntöön. Soveltamisala on kuitenkin määriteltävä konkreettisesti tullikoodeksin soveltamista koskevassa asetuksessa. 4.1.2. Vain passitusmenettelyn avulla voidaan osoittaa, että kyse on muusta kuin yhteisötavarasta. Tällä puolestaan on merkitystä erityisesti tietyn markkinajärjestelyn piiriin kuuluvien tuotteiden yhteydessä, ja markkinajärjestelyä koskevien säännösten mukaiset valvonta-asiakirjat (T5) eivät tässä tapauksessa riitä. 4.2. Asetuksen 92 artiklan muuttaminen 4.2.1. Komitea pitää myönteisenä artiklan sanamuotoon ehdotettua muutosta, koska näin korjataan määritelmän tähänastiset puutteellisuudet. 4.3. Asetuksen 94 artiklan muuttaminen 4.3.1. Komissio pitää merikuljetuksiin sovellettavan passitusmenettelyn uudistamista välttämättömänä kaksi ja puoli vuotta toimineen erityistyöryhmän tulosten perusteella. Uudistuksen myötä myös merikuljetuksiin liittyvässä passitusmenettelyssä edellytetään vakuuden antamista. Tässä yhteydessä on erotettava toisistaan reittiliikenne (säännöllinen laivaliikenne pelkästään yhteisön tullialueella sijaitsevien satamien välillä) ja muu kuin reittiliikenne. 4.3.2. Reittiliikenteessä, jolle on ominaista suora yhteys lähtö- ja määräpaikan välillä, kuljetettuja tavaroita pidetään maanteitse kuljetettujen tavaroiden tavoin yhteisötavaroina. Koska passitus on tarpeen vain muiden kuin yhteisötavaroiden osalta, ehdotettu 94 artiklan muutos ei komitean mukaan hankaloita tavaraliikennettä sisämarkkinoilla. 4.3.3. Muussa kuin reittiliikenteessä kuljetettuja tavaroita pidetään aina muina kuin yhteisötavaroina (kolmansista maista peräisin olevat tavarat). 4.4. Asetuksen 95 artiklan muuttaminen 4.4.1. Asetuksen 95 artiklan muutosehdotus on samansuuntainen kuin mitä komitea esitti komission tiedonannosta "Euroopan passitusta koskeva toimintasuunnitelma" () antamansa lausunnon kohdassa 4.6.2. Muutosta voidaan pitää pääasiassa myönteisenä. Yksittäisvakuuden antamisen edellytykset on määriteltävä selkeästi tullikoodeksin soveltamista koskevassa asetuksessa. 4.5. Asetuksen 96 artiklan muuttaminen 4.5.1. Asetuksen 96 artiklan 2 kohdan poistamisella ei ole oikeudellisia vaikutuksia, sillä tullikoodeksin 203 artiklassa säädetään tullivelan syntymisestä, kun tavara siirretään pois tullivalvonnan alaisuudesta. Vähäisten määräaikojen ylitysten korjaamisen tulee edelleen olla mahdollista. Muutokseen suhtaudutaan myönteisesti. 4.6. Asetuksen 97 artiklan muuttaminen 4.6.1. Asetuksen 97 artiklan 2 kohdan poistaminen on sopivaa, sillä kansallisia passitusmenettelyjä ei enää käytetä. Tullikoodeksissa taataan myös jäsenvaltioiden kannalta välttämätön joustavuus (91 artikla). 4.7. Asetuksen 192 artiklan muuttaminen 4.7.1. Komitea on ehdotetun muutoksen kannalla. 4.8. Asetuksen 215 artiklan muuttaminen 4.8.1. Artiklan uudelleen muotoileminen vaikuttaa tarkoituksenmukaiselta ottaen huomioon jäsenvaltioiden erilaiset arvonlisä- ja kulutusverot. Bryssel, 10. joulukuuta 1997. Talous- ja sosiaalikomitean puheenjohtaja Tom JENKINS () KOM(97) 188 lopull. () EYVL C 355, 21.11.1997